16.6.2023.
HR
Službeni list Europske unije
C 214/163 četvrtak, 19. siječnja 2023.
42. naglašava da bi se revizijom Uredbe (EZ) br.
1224/2009 o kontroli ribarstva koja je trenutačno u tijeku trebala poštovati posebna obilježja malog ribolova te ga ne bi trebalo preopteretiti birokracijom, posebno u pogledu geolokacije ili elektroničkog slanja podataka o ulovu; poziva na uspostavu sustava kontrole koji je posebno osmišljen i prilagođen stanju i raznolikosti male obalne flote, uključujući prikupljanje školjkaša i ribolov bez plovila, u kojem su od ključne važnosti proporcionalnost i pristup u fazama;
43. smatra da je važna diversifikacija aktivnosti u kontekstu održivog plavoga gospodarstva u širem smislu, što podrazumijeva poticanje kulture zajednica i promicanje nusproizvoda i proizvoda ribarstva koji, iako imaju potencijala, nemaju komercijalnu vrijednost; međutim, smatra da takve aktivnosti ne bi smjele ugroziti ribolovne aktivnosti ili povijesna prava ribara na more;
44. smatra da korištenje pomorskog prostora za druga područja gospodarskog iskorištavanja ne bi smjelo ugroziti povijesna ribolovna prava; smatra da bi mali ribolov trebao biti u potpunosti uključen u strateško planiranje tih politika; smatra da slična situacija postoji u kopnenim vodama, gdje se mali ribolov suočava sa sve većim sukobima oko resursa i korištenja slatke vode, natječući se s industrijama koje imaju negativan utjecaj na obalna staništa i riblje resurse;
45. naglašava da društveno-gospodarski i ekološki izazovi koji proizlaze iz upravljanja zaštićenim morskim područjima nude potencijalno rješenje za usklađivanje ciljeva očuvanja i održivosti, s jedne strane, s integracijom sektora malog ribolova u upravljačke odluke u zaštićenim morskim područjima i oko njih, s druge strane; u tom pogledu poziva Komisiju i države članice da razviju participativne pristupe upravljanju zaštićenim morskim područjima na temelju bioloških i društveno-gospodarskih podataka koji su zajednički formulirani, provedeni i revidirani zajedno s djelatnicima u zaštićenim morskim područjima, zainteresiranim dionicima i sektorom malog ribolova; poziva Komisiju i države članice da razmotre razvoj participativnih praksi upravljanja, među ostalim kako bi se postigla ravnoteža između održivog razvoja malog ribolova i, gdje je to primjenjivo, održivog razvoja odgovornog turizma;
46.
ističe potrebu za gospodarskom i socijalnom zaštitom tijekom neribolovnih razdoblja i u slučaju katastrofa koje otežavaju aktivnosti; ističe potrebu za mehanizmima za naknadu plaće za izgubljene zarade tijekom tih razdoblja; naglašava da bi se razdoblje primanja takve naknade trebalo smatrati stvarnim radnim vremenom za potrebe starosne mirovine i drugih prava iz sustava socijalne sigurnosti;
47. smatra da je, ako želimo generacijsku obnovu, potrebno uspostaviti privlačne uvjete za mlade i žene, što znači vrednovanje prihoda ribarstva uz istodobno jamčenje njegove stabilnosti, primjenu načela jednake plaće za rad jednake vrijednosti, povećanje dodjele kvota za mali ribolov u skladu sa znanstvenim savjetima, osiguravanje osposobljavanja u uvjetima koji uzimaju u obzir raznolikost ribolovnih praksi, ribolovnih alata i potreba svake države članice, kao i jamčenje odgovarajućih radnih uvjeta i sigurnosti na plovilu; podsjeća da EFPRA pruža potporu osposobljavanju i stručnom usavršavanju; smatra da bi osposobljavanje trebalo jamčiti snažnu praktičnu komponentu, uzimajući u obzir specifičnu stvarnost nacionalnog, regionalnog ili lokalnog konteksta u kojem se odvija; osim toga, smatra da bi to trebalo biti moguće kombinirati s teoretskom izobrazbom, uz istodobno ostvarivanje koristi od akumuliranog znanja onih koji su bili ili su i dalje na moru;
48. poziva na jačanje financijskih i tehničkih sredstava za istraživanje u području ribarstva u državama članicama kako bi se moglo razvijati aktivnosti usmjerene na ribarstvo i ribolovne resurse te intenzivirati i poboljšati prikupljanje podataka i procjenu stanja resursa;
49. poziva na povećanje financijskih i tehničkih resursa za znanstveno istraživanje i razvoj u području ribarstva u EU-u i u svakoj državi članici; posebno naglašava da je potrebno podupirati istraživačke institute i laboratorije u tom području materijalnim i ljudskim resursima kako bi se razvile aktivnosti usmjerene na promicanje malog, obalnog i artizanalnog ribolova te kako bi se zajamčilo bolje razumijevanje različitih uzroka iscrpljivanja ribljih stokova i očuvanja ribljih resursa; naglašava potrebu za uključivanjem ribara i udruženja ribara u znanstveno praćenje, mapiranje, prikupljanje podataka, upravljanje i kontrolu kako bi se u potpunosti iskoristilo njihovo znanje;